Man skuldig bevind aan plaasmoordDie rondgaande hof in Nelspruit het Aaron Nkosi (30) skuldig bevind aan die moord op Johannes Hendrik Schoeman. Nkosi se medebeskuldigde, Thomas Nyathi (30), is intussen vrygespreek. Die twee mans is daarvan beskuldig dat hulle Schoeman (86) op 17 Desember 2010 vermoor het. Hulle is ook van ontvoering en roof met verswarende omstandighede aangekla. Hulle het glo Schoeman se vrou, Güdryn (67), ontvoer en vir ure lank met haar rondgery. Regter Mmonoa Teffo sê Nkosi het homself op die misdaadtoneel geplaas deur die misdaadtonele aan die polisie uit te wys. “Jy het die kamer uitgewys waar Schoeman geslaap het en jy hom aangeval het…jou medebeskuldigde het hom gewurg tot hy bewusteloos was.” Teffo het gesê daar is sonder twyfel bewys dat Nkosi deel van die misdaad was. Sy sê die staat kon egter nie sy saak teen Nyathi bewys het nie. Bewysstukke is onder meer verkeerd gemerk. Hoewel Nyathi nie kon verduidelik hoe sy bloed op die egpaar se motor gekom het nie, het Teffo die uitslag van die DNS-toetse verwerp. “Daar is geen bewyse wat Nyathi positief tot die misdaad verbind nie en hy word vrygespreek op al die aanklagte teen hom.” Nkosi word Woensdag gevonnis.